CELEX: 32017R0358
Language: bg
Date: 2017-02-28 00:00:00
Title: Регламент за изпълнение (ЕС) 2017/358 на Комисията от 28 февруари 2017 година за потвърждаване на условията за одобрение на активното вещество акринатрин, определени в Регламент за изпълнение (ЕС) № 540/2011 (Текст от значение за ЕИП. )

1.3.2017   
            
            
               BG
            
            
               Официален вестник на Европейския съюз
            
            
               L 54/6
            
         РЕГЛАМЕНТ ЗА ИЗПЪЛНЕНИЕ (ЕС) 2017/358 НА КОМИСИЯТА
   от 28 февруари 2017 година
   за потвърждаване на условията за одобрение на активното вещество акринатрин, определени в Регламент за изпълнение (ЕС) № 540/2011
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
   като има предвид, че:
   
               (1)
            
            
               В съответствие с Регламент (ЕО) № 1107/2009 активното вещество акринатрин бе одобрено с Регламент за изпълнение (ЕС) № 974/2011 на Комисията (2) и бе включено в списъка в част Б от приложението към Регламент за изпълнение (ЕС) № 540/2011 на Комисията (3). В съответствие с ред 19 от част Б от приложението към Регламент за изпълнение (ЕС) № 540/2011 „може да бъде разрешена единствено употребата като инсектицид и акарицид в концентрации, които не надвишават 22,5 g/ha за едно третиране“.
            
         
               (2)
            
            
               На 8 май 2012 г. Cheminova A/S, по чието искане беше одобрено веществото акринатрин, подаде заявление за изменение на условията за одобрение на активното вещество акринатрин, за да се разреши употребата му като инсектицид и акарицид без ограничения в концентрацията. Заявлението беше придружено от информация по отношение на исканото разширяване на обхвата на видовете употреба. Заявлението беше подадено до Франция, която бе определена за докладваща държава членка по силата на Регламент (ЕО) № 1490/2002 на Комисията (4).
            
         
               (3)
            
            
               Франция направи оценка на подадената от заявителя информация и подготви допълнение към проекта на доклада за оценка. На 5 ноември 2012 г. тя предостави допълнението на Комисията с копие до Европейския орган за безопасност на храните, наричан по-долу „Органът“.
            
         
               (4)
            
            
               Органът разпространи допълнението до заявителя и останалите държави членки и го предостави на обществеността, като определи 60-дневен срок за представяне на писмени забележки.
            
         
               (5)
            
            
               Като взе предвид допълнението към проекта на доклада за оценка, на 21 ноември 2013 г. Органът прие заключението (5) си за веществото акринатрин по отношение на неограничената му употреба като инсектицид и акарицид.
            
         
               (6)
            
            
               Органът информира заявителя, държавите членки и Комисията за своето заключение и го предостави на разположение на обществеността. Като взе предвид допълнението към проекта на доклада за оценка от докладващата държава членка и заключението на Органа, Комисията представи на Постоянния комитет по растенията, животните, храните и фуражите доклад за преразглеждане и проект за регламент.
            
         
               (7)
            
            
               На заявителя бе дадена възможността да представи забележките си по доклада за преразглеждане относно веществото акринатрин, както и по допълнението. Заявителят представи своите коментари, които бяха разгледани внимателно. Въпреки изложените от заявителя аргументи обаче не бе възможно да бъдат отхвърлени опасенията, посочени в съображение 8.
            
         
               (8)
            
            
               Въз основа на доклада за преразглеждане и на други значими за разглеждания въпрос фактори, следва да се счита, че подадената от заявителя допълнителна информация не позволява да бъдат отхвърлени конкретните опасения, довели до ограничаване на употребата на веществото акринатрин до концентрации, които не надвишават 22,5 g/ha за едно третиране. По-специално, веществото акринатрин е силно токсично за рибите и водните безгръбначни и неговата приемливост в настоящите концентрации вече изисква прилагането на широк кръг от мерки за намаляване на риска. Новите данни, предоставени от заявителя, не успяха да докажат, че с предвижданото значително увеличение на концентрациите, а оттам и на експозицията, рискът за съответните водни организми ще остане приемлив. На последно място, въз основа на потвърждаващата информация, представена от нотификатора, Органът стигна до заключението, че по-високите концентрации ще доведат до висок риск за неприцелните членестоноги, което е още едно потвърждение за това, че тези концентрации не могат да бъдат увеличени.
            
         
               (9)
            
            
               Следователно не беше доказано, че може да се очаква, че продуктите за растителна защита, съдържащи акринатрин, като цяло отговарят на изискванията, определени в член 4, параграф 3 от Регламент (ЕО) № 1107/2009, когато се използват като инсектицид или акарицид без ограничения в концентрацията.
            
         
               (10)
            
            
               Поради това условията за одобрение на активното вещество акринатрин, определени в ред 19 от част Б от приложението към Регламент за изпълнение (ЕС) № 540/2011, следва да бъдат потвърдени.
            
         
               (11)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Потвърждаване на условията за одобрение
   Условията за одобрение на активното вещество акринатрин, определени в ред 19 от част Б от приложението към Регламент за изпълнение (ЕС) № 540/2011, се потвърждават.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 февруари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Регламент за изпълнение (ЕС) № 974/2011 на Комисията от 29 септември 2011 г. за одобряване на активното вещество акринатрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията и на Решение 2008/934/ЕО на Комисията (ОВ L 255, 1.10.2011 г., стр. 1).
   
      (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
   
      (4)  Регламент (ЕО) № 1490/2002 на Комисията от 14 август 2002 г. за определяне на допълнителни подробни правила за изпълнение на третия етап на работната програма, посочена в член 8, параграф 2 от Директива 91/414/ЕИО на Съвета и за изменение на Регламент (ЕО) № 451/2000 (ОВ L 224, 21.8.2002 г., стр. 23).
   
      (5)  Заключение относно партньорската проверка на оценката на риска от пестициди за активното вещество акринатрин. EFSA Journal (Бюлетин на ЕОБХ), 2013; 11(12): 3469, достъпен на следния интернет адрес: www.efsa.europa.eu/efsajournal.htm.